## El Festival de Música Antiga i Barroca de Peníscola presenta l’òpera ‘Dido i Enees’ i el concert de Capella de Ministrers

*** La formació anglesa Armonico Consort oferix el 27 de juliol l’òpera *Dido i Enees*en versió concerte i *Stabat Mater* de Pergolesi
* Capella de Ministrers actua el diumenge 28 de juliol amb *Regina*, un viatge per l’entorn musical de Violant d’Hongria a Germana de Foix**

El Festival Internacional de Música Antiga i Barroca de Peníscola continua este cap de setmana la seua 29a edició amb una completa programació composta per la formació anglesa Armonico Consort, els valencians Capella de Ministrers i l’inici de l’activitat familiar *El arpa furtiva*. El certamen està organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC); la Diputació de Castelló i l’Ajuntament de Peníscola.

D’una banda, els anglesos Armonico Consort presenten el dissabte 27 de juliol, a les 22:30 hores, en versió concert, l’òpera *Dido i Enees* de Henry Purcell en el pati d’armes del castell del Papa Luna.

L’agrupació comptarà amb les interpretacions de Hannah Fraser Mackenzie com a Dido; Alex Jones en el paper d’Enees; Eloise Irving, com a Belinda; Eloise Irving i Laura Morretto, encarnant les Bruixes; i Gareth Edmonds com el ‘mariner borratxo’. El programa d’Armonico Consort es completa amb l’obra *Stabat Mater* de Pergolesi.

*Dido i Enees* és la primera de les òperes programades en l’edició d’este any del Festival. La segona arribarà de la mà d’Ensemble Contratemps que oferirà el 30 de juliol, esta vegada en versió escenificada, l’òpera de Monteverdi *Il Combatimentto di Tancredi e Clorinda*.

D’altra banda, el diumenge 28 de juliol, a les 22:30 hores, el festival rep l’agrupació valenciana Capella de Ministrers. La formació, que continua fidel al Festival, presenta en esta ocasió *Regina*, dirigida per Carlos Magraner, amb la qual reten homenatge a les dones que van regnar a Aragó, un recorregut des del regnat de Violant d’Hongria a Germana de Foix, amb un repertori seleccionat entorn de les diferents etapes de la vida de les protagonistes.

**Programació familiar**

El Festival continua apostant per incloure una programació destinada al públic familiar amb l’objectiu d’acostar la música clàssica a tota la ciutadania. Així, del 27 al 31 de juliol, a les 20:30 hores, tindrà lloc a la Casa de l’Aigua l’espectacle *El arpa furtiva*, concebut expressament per al festival.

La formació De Soprano y Arpa, format per la veu de Quiteria Muñoz i l’arpa d’Úrsula Segarra, realitzarà un recorregut per l’evolució de l’arpa a través dels segles per mitjà de precioses melodies i un repertori de cançons des de l’Edat Mitjana fins als nostres dies.

El concert d’*El arpa furtiva* és d’entrada lliure. Les invitacions es repartixen el mateix dia de l’espectacle, des d’una hora abans, a la Casa de l’Aigua.

**Programació**

Després dels concerts del cap de setmana, el Festival prosseguix amb *Bach a la carta* amb Café Zimmermann (29 de juliol); l’òpera escenificada *Il Combattimento di Tancredi e Clorinda* de Claudio Monteverdi a càrrec d’Ensemble Contratemps (30 de juliol); *Vidas paralelas. Vivaldi & Bach* amb l’Orquestra Barroca de Sevilla (31 de juliol); *Gala barroca* amb Nuevas Voces del Barroco i Ensemble Barroco (2 d’agost).

La cita amb la música antiga i barroca tancarà esta edició el 3 d’agost amb *Si Versailles pudiera hablar...,* de La Spagna. A més dels concerts de pagament, l’1 d’agost tindrà lloc un gran piromusical a la platja Nord.

**Venda d’entrades concerts**

Les entrades per als concerts al castell del Papa Luna tenen un preu de 12 euros i poden adquirir-se en la [web de l’IVC](http://taquilla.ivc.gva.es/), en les taquilles situades en la Casa de l’Aigua i, els dies de concert, en el castell.

La 29a edició del Festival Internacional de Música Antiga i Barroca de Peníscola té una [web](http://ivc.gva.es/) i un perfil en RRSS, @ivcantigabarroca amb tota la informació de les actuacions i venda d’entrades.

Fecha: 26/07/2024